text: Flue kan standse rutsjebane
  20 juli 2010 kl. 11.05
  Muligvis var det en flue eller et andet insekt, der i går stoppede rutsjebanen Tornadoen i Sommerland Syd i Tinglev.
  Passagererne blev hjulpet ud af rutsjebanen.
  - Der var en sensor, der havde opdaget et eller andet. Det kan være en flue, der har sat sig det forkerte sted. Det ved vi ikke, siger den ene af parkens to ejere, Anne Marie Larsen til ing.dk.
  Anne Marie Larsen fortæller, at forlystelsen er lavet til at stoppe lige præcis hvor den gjorde i går, hvis noget skulle gå galt. Rutsjebanen stoppede nemlig på et sted, hvor der var under tre meter til jorden og hvor farten var relativt lav.
  - Tornadoen stoppede ganske kort, men begyndte at køre igen allerede i går. Vi har sat vores egne ingeniører til at undersøge sagen, men Tornadoen kører helt som den skal nu, forsikrer ejeren.
  